**Farské oznamy**

**Štrnásta nedeľa - rok B (7. 7. 2024)**

|  |  |  |
| --- | --- | --- |
| Pondelok |  | 17.30 |
| Utorok |  | 7.00 |
| Streda | O Duchu Svätom | 17.30 |
| Štvrtok | Sv. Benedikta, opáta, Patróna Európy, sviatok | 7.00 |
| Piatok |  | 17.00 |
| Sobota |  | 18.00 Oblazov |
| Nedeľa | Pätnásta nedeľa cez rok | 8.00 a 10.30 |

Uvoľnilo sa jedno miesto na našej púti do Ríma v septembri, ak by mal niekto záujem, môžete sa nahlásiť v sakristii.

Slovensko čoskoro čaká výnimočná udalosť - blahorečenie Jána Havlíka, ktorý bol seminaristom Misijnej spoločnosti svätého Vincenta de Paul, mal veľkú túžbu stať sa kňazom a misionárom. Vo veku tridsaťsedem rokov však zomiera na následky mučenia komunistickým režimom. Jedenásť rokov bol väznený, ponižovaný a mučený. Všetko hrdinsky znášal a ostal verný, vytrvalý a nezlomný. Otcovia biskupi pozývajú na blahorečenie Jána Havlíka. 31. augusta 2024 do Šaštína. Boží služobník Ján Havlík, prihováraj sa za nás. Viac informácií na [www.janhavlik.sk](http://www.janhavlik.sk). Bol by som rád, keby sme toto blahorečenie slávili spoločne. Kto by mal záujem ísť na túto púť, nech sa nahlási v sakristii do budúcej nedele.

V zbierke na dobročinné diela Svätého otca ste darovali 590eur. Dnes po sv. omši bude prvonedeľná zbierka pre potreby našej farnosti.

V piatok po sv. omši pozývam miništrantov a mládež na farský dvor zahrať si futbal alebo na čom sa dohodneme.

Pred niekoľkými dňami sme si v Medžugorii pripomínali 43. výročie od začiatku zjavení. Panna Mária cez vizionárov žiadala robiť deväťdňovú pobožnosť ako prípravu zameranú na vyprosenie pokoja vo svete, spočívajúcu v modlení sa sv. ruženca. Čo ešte nikdy nežiadala, čo naznačuje, že doba je vážna. Chcem vám prečítať z posolstva, ktoré odovzdala 25.6. 2024 a týka sa i toho čo mi tu dnes slávime, a si pripomíname, teda dedičstva otcov, ktoré nám priniesli sv. Cyril a Metod. Mária hovorí: „Drahé deti! Radujem sa s vami a Bohu ďakujem, že mi dovolil byť s vami, aby som vás viedla a milovala. Deti moje, pokoj je v nebezpečenstve a rodina je pod útokom. Pozývam vás, deti moje, vráťte sa k modlitbe v rodine. Postavte Sväté písmo na viditeľné miesto a čítajte ho každý deň. Milujte Boha nadovšetko, aby vám bolo dobre na zemi. Ďakujem vám, že ste prijali moje pozvanie.“

Vzadu na stolíku si môžete zakúpiť za 2eurá časopis Ostaňte v láske v ktorom okrem iného nájdete články o umelom oplodnení, herečke, vrahyni a rehoľníčke v jednej osobe a iné.

Sused pri kostole prosí, aby nikto jeho ovečkám nehádzal potravu, ani nič iné, lebo mu zomrel baran, ktorý zjedol kahanec z cintorína.

"Diecézna charita Žilina hľadá charitatívno-sociálneho pracovníka do Domu sv. Vincenta v Žiline a sociálneho pracovníka do Domu charity sv. Gianny v Čadci - viac info na výveske.

Chcem poďakovať za vaše modlitby, finančnú podporu našej farnosti i za každý druh pomoci a na budúci týždeň prosím o upratovanie skupinu č. 4. Želám vám peknú nedeľu a prijmite teraz požehnanie.